Pljočkanje
Pljočkanje ili pločkanje je stara narodna igra na otvorenom prostoru nastala kao običaj prilikom čuvanja stoke. Danas se pljočkanje razvilo u organizovano sportsko takmičenje sa pisanim pravilima. Igru mogu igrati najmanje dvije osobe, gornji broj učesnika nije određen. Za igru je potrebno imati okrugli pljosnati kamen veličine dlana, pljočku, i jedan veći kamen, grotu, koji se postavi na tlo. Od grote se povuče linija na udaljenosti oko 5 metara. Zatim svaki igrač svojom pljočkom gađa cilj. Pobjednik je onaj ko baci najbliže groti. Današnji Statut i pravilnici usklađeni su sa državnim zakonima, osnovnim dokumentima o sportu, kao što je to Olimpijska povelja, pravilnicima o antidoping mjerama, pravilnicama o fer pleju, suzbijanju nepoštenog klađenja i korupciji u sportu.